
Αλυσίδα αλληλεγγύης από την Κοινο_Τοπία για την ανακούφιση
των προσφύγων και των αμάχων της Ρωσικής εισβολής στην Ουκρανία 
Η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ www.koinotopia.gr συμμετέχει ενεργά στη στήριξη των αμάχων και των προσφύγων της Ουκρανίας μετά την εισβολή της Ρωσίας και καλεί μέλη, φίλους και υποστηρικτές να προσφέρουν από το υστέρημα ή το περίσσευμά τους στην αλυσίδα ανθρωπιάς και αλληλεγγύης.
Η βοήθεια κατόπιν διερεύνησης και συνεννόησης από την οργάνωση θα προωθηθεί και θα διανεμηθεί μέσω του Ελληνικού Ερυθρού Σταυρού που έχει το κύρος, την ικανότητα, την τεχνογνωσία και τις διασυνδέσεις να το πραγματοποιήσει σε συνεργασία με τις αντίστοιχες οργανώσεις του Διεθνούς Κινήματος. Η βοήθεια θα πάει κατά προτεραιότητα στους αμάχους στα σημεία της κρίσης, μέσα σε πόλεις της Ουκρανίας, που δέχονται βομβαρδισμούς αλλά και στα εκατομμύρια εκτοπισμένων και προσφύγων -θύματα του παραλογισμού της εισβολής και καταστροφής των υποδομών της χώρας τους- είτε εντός της Ουκρανίας, είτε στις όμορες χώρες όπου έχουν καταφύγει τρία περίπου εκατομμύρια πολίτες. 

Τα είδη τροφίμων που συγκεντρώνουμε είναι (γάλα εβαπορέ, σκόνη γάλακτος για παιδιά, κονσέρβες παντός τύπου, δημητριακά, ζυμαρικά, παξιμάδια, αλεύρι, ζάχαρη, όσπρια, ρύζι, ντοματοπολτέ κ.α.) Τα είδη φαρμάκων και υγειονομικού υλικού που συγκεντρώνουμε είναι (αντιπυρετικά, φυσιολογικοί οροί, κολλύρια, γάζες αποστειρωμένες, σπρέι επούλωσης τραυμάτων, αλοιφές για εγκαύματα, συσκευές ορών για ενδοφλέβια έγχυση φαρμάκων, σύριγγες όλων των μεγεθών, αιμοστατικά, ιατρικές μάσκες, απολυμαντικά χεριών και επιφανειών, θερμόμετρα, κουτιά πρώτων βοηθειών. Όλα τα παραπάνω πρέπει να είναι συσκευασμένα και να μην έχουν σύντομη ημερομηνία λήξης.

Παράλληλα συγκεντρώνουμε και χρήματα (θα αξιοποιηθούν μέσω Ερυθρού Σταυρού) μιας και είναι ο πιο πρακτικός τρόπος βοήθειας, γιατί έχει ευελιξία πχ υπάρχει άμεση ανάγκη για γεννήτριες ή νερού που δεν είναι σκόπιμο να σταλεί από Ελλάδα. Μπορεί όποιος θέλει να καταθέσει ένα ποσό για το σκοπό αυτό στην οργάνωση (υπάρχουν λογαριασμοί στις συστημικές τράπεζες) και εμείς δεσμευόμαστε όπως πάντα για τη διαφανή και άψογη διαχείριση.
Η ανθρωπιστική κρίση που ζούμε είναι η μεγαλύτερη στην Ευρώπη μετά τον Β’ παγκόσμιο πόλεμο. Η τραγωδία ενός ολόκληρου λαού δε μπορεί να μας αφήσει αδιάφορους πρέπει με κάθε τρόπο να δείξουμε την αλληλεγγύη μας, άλλωστε και η χώρα μας έχει βιώσει μεγάλες δυσκολίες και ξέρουμε ότι η βοήθεια των άλλων σε αυτές τις περιπτώσεις είναι σημαντική ακόμα και σε ψυχολογικό επίπεδο...
Για κάθε προσφορά – συμμετοχή - πληροφορία παρακαλούμε απευθυνθείτε στη γραμματεία της Κοινο_Τοπίας Καραϊσκάκη 153 (ισόγειο), μεταξύ Γεροκωστοπούλου και Πατρέως, 2610.622250, Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7-9μμ ή στο 2610.277171 τις υπόλοιπες μέρες και ώρες ή στο info@koinotopia.gr

